ડોક્યુમેન્ટ્રીના દાવા પ્રમાણે મુનાવરે સ્પોટ ફિક્સિંગને પગલે ૨૬માંથી ૨૫ સફળ આગાહીઓ કરી હતી અને એકમાં એક રને ખોટો પડ્યો હતો. અલ-જઝીરાએ આ પૂર્વે મે મહિનામાં ક્રિકેટ્સ મેચ-ફિક્સર્સ નામે ડોક્યુમેન્ટ્રી પ્રસારિત કરી હતી જેમાં મુનાવરને કુખ્યાત મેચ-ફિક્સર અને તે દાઉદ ઇબ્રાહિમની માલિકીની ‘ડી-કંપની’નો સભ્ય હોવાની આશંકા બતાવી હતી. મુનાવરે અંડરકવર રિપોર્ટરને માહિતી આપી હતી કે ડિસેમ્બર ૨૦૧૬માં ચેન્નઈમાં રમાયેલી ભારત-ઇંગ્લેન્ડ ટેસ્ટ અને માર્ચ ૨૦૧૭માં રાંચીમાં રમાયેલી ભારત-ઓસ્ટ્રેલિયા ટેસ્ટ મેચમાં ત્રણ ઇંગ્લેન્ડના ખેલાડીઓ અને બે ઓસ્ટ્રેલિયાના ખેલાડીઓ સ્પોટ ફિક્સિંગની ગતિવિધિઓમાં સંકળાયેલા હતા. અલ જઝીરાના ઇન્વેસ્ટિગેટિવ રિપોર્ટર ૨૦૧૬થી ૨૦૧૭ની વચ્ચે મુનાવરને પાંચ વખત મળે છે અને તેની મુલાકાત વચેટિયા દ્વારા થાય છે. રિપોર્ટર મુનાવર સામે બ્રિટિશ બિઝનેસમેન તરીકે પ્રસ્તુત થાય છે અને માહિતી કઢાવે છે.